Κατηγορούμενο

**Κατηγορούμενο** είναι η λέξη που φανερώνει ότι το υποκείμενο έχει μια ιδιότητα, ή ένα χαρακτηριστικό ή βρίσκεται σε μια κατάσταση.

Κατηγορούμενο χρειάζονται κάποια ρήματα ως συμπλήρωμα της έννοιάς τους (δε χρειάζονται δηλαδή αντικείμενο).Αυτά τα ρήματα **συνδέουν** το υποκείμενο με το κατηγορούμενο και λέγονται **συνδετικά.**

Τα κυριότερα συνδετικά ρήματα είναι το **είμαι** και το **γίνομαι**. Σαν συνδετικά χρησιμοποιούνται συχνά τα: **φαίνομαι, λέγομαι, βρίσκομαι, ονομάζομαι, θεωρούμαι, αποδεικνύομαι, παρουσιάζομαι, εκλέγομαι, διορίζομαι, καλούμαι.**

Το κατηγορούμενο είναι πάντα σε πτώση **ονομαστική**, όπως και το υποκείμενο. (Επομένως δεν υπάρχει περίπτωση να το μπερδέψουμε με το αντικείμενο που μπαίνει σε αιτιατική ή γενική).

Το κατηγορούμενο μπορεί να είναι :

**α)ουσιαστικό:** π.χ. Η Ελπίδα είναι **μαθήτρια.**

**β)επίθετο**: π.χ. Η Ελισάβετ είναι **ανήσυχη.**

**γ)μετοχή**: π.χ. Η Φωτεινή φαίνεται **κουρασμένη.**

**δ)αριθμητικό**\*: π.χ. Οι εποχές είναι **τέσσερις.**

**ε)αντωνυμία**\*: π.χ. Αυτά δεν ήταν **τίποτα.**

**στ)επίρρημα**\* π.χ. Η τάξη έγινε **άνω κάτω**.

**ζ)εμπρόθετος προσδιορισμός**( από ή + αιτιατική, για + ονομαστική ονόματος)\*: π.χ. Το τέμπλο είναι **από ξύλο**. Αυτός περνιέται **για σπουδαίος**.

**η)εξαρτημένη πρόταση**\*: π.χ. Ήταν **να τον λυπάσαι**.

\*μπαίνουν σε θέση ουσιαστικού ή επιθέτου.

Κάποιες φορές τα συνδετικά ρήματα δεν συνδέουν το υποκείμενο με κατηγορούμενο. Έχουν την έννοια του υπάρχω, βρίσκομαι. Π.χ. Η κασετίνα μου είναι στην τσάντα μου.

**Εξαρτημένες προτάσεις ως υποκείμενα, αντικείμενα, κατηγορούμενα**

Είδαμε ότι μια ολόκληρη πρόταση(δευτερεύουσα) μπορεί να είναι υποκείμενο, ή αντικείμενο ή κατηγορούμενο (λέγονται ονοματικές, γιατί έχουν τη θέση ονόματος).

Αυτές οι προτάσεις:

α)αρχίζουν με το **ότι** ή το **πώς**( *δευτερεύουσες ειδικές*). Είναι υποκείμενα σε απρόσωπα ρήματα, ή αντικείμενα ρημάτων(όπως : **λέω, νομίζω, πιστεύω,** κ.λπ.).

 Απ.ρ. Υ Α

 π.χ. Φαίνεται ότι θα βρέξει σήμερα. Είπε ότι θα τηλεφωνηθούμε.

β)αρχίζουν με το **να:** (*βουλητικές προτάσεις* ). Μπορούν να είναι είτε υποκείμενα είτε αντικείμενα απρόσωπων ρημάτων.

 Απ.ρ. Υ Α

Π.χ. Πρέπει να τα καταφέρεις. Θέλει να έρθει μαζί μας.

Δεν πρέπει να τις μπερδεύουμε με τις τελικές προτάσεις. Εκεί το να μπορεί να αντικατασταθεί με το για να.

γ)αρχίζουν με το **μήπως** ή το **μη(ν**) (*διστακτικές ή ενδοιαστικές* )και χρησιμοποιούνται ως αντικείμενα ρημάτων που δηλώνουν φόβο, δισταγμό, ανησυχία (φοβάμαι, ανησυχώ)

 Α

π.χ. Φοβάμαι μήπως δεν έρθει.

δ)αρχίζουν με τα ερωτηματικά μόρια **αν, μήπως, γιατί** ή με ερωτηματικές αντωνυμίες και ερωτηματικά επιρρήματα: **ποιος-α-ο, πόσος-η-ο, τι, πότε, πού, πώς** (*πλάγιες ερωτηματικές προτάσεις)* Χρησιμοποιούνται συνήθως ως αντικείμενα ρημάτων που δηλώνουν ερώτηση, απορία, αμφιβολία, γνώση, αίσθηση, σκέψη,(όπως: ρωτώ, απορώ, ξέρω, γνωρίζω, βλέπω, ακούω, αμφιβάλλω, σκέφτομαι).

Π.χ. Ρωτούσε αν σε είδα.

Ε)αρχίζουν με αναφορικές αντωνυμίες όποιος-α-ο, όσος-η-ο, ό,τι*(αναφορικές*). Χρησιμοποιούνται ως υποκείμενα ή αντικείμενα ή κατηγορούμενα.

 Α Υ

Π.χ. Πάρε ό,τι θέλεις. Ας έρθει όποιος θέλει.